User:Driton.H20

Sevdail Hyseni, lindi më 24 mars 1959, në Priboc, Komuna e Bujanocit. Ka mbaruar Fakultetin Filologjik – Letërsi dhe Gjuhë Shqipe në Prishtinë, në vitin 1982 si dhe ka ndjekur studimet pasuniversitare. Me gazetari merret që nga viti 1990. Një kohë të gjatë ka qenë kryeredaktor i revistës “Jehona” (1992-2002), pastaj gazetar korrespodent nga Presheva, Bujanoci dhe Medvegja i gazetës “Kosova sot” (1998-2000), korrespodent i gazetës “Bota sot” (2000-2002), bashkëpunëtor i revistës mujore “Ekskluzive” etj.

Në periudhën prej viteve 2002-2006, ka ushtruar funksionin e kryetarit të Kuvendit Komunal në Bujanoc, kryetar i parë i legjislativit në historinë e kësaj kohe. Gjatë viteve 2006-2008, ka qenë këshilltar komunal i Bujanocit, në kuadër të partisë Lëvizja e Progresit Demokratik. Gjatë viteve 2006-2008, u emërua editor i revistës javore “Perspektiva”, revistës për fëmijë dhe të rinj “Diellori”, si dhe revistës mujore për informim dhe kulturë “Jehona”. Ka ndjekur disa trajnime gazetareske, të organizuara nga OSBE-ja si dhe ka marrë disa certifikata.

Që nga viti 2001, është drejtues i shoqërisë civile Bashkësia Kulturore Shqiptare “Perspektiva”, në nivel të Luginës së Preshevës. Nga viti 2009, emërohet drejtor i Ndërmarrjes Publike “Radiotelevizioni i Bujanocit”, të cilin funksion e ka ushtruar deri në vitin 2012, në mandatin katërvjeçar. Ndërsa nga viti 2014, caktohet koordinator për kulturë në Institucionin publik për kulturë dhe edukim në Bujanoc.

Përveç gazetarisë merret edhe me krijimtari letrare dhe publicistike. Deri tashti ka të botuar si bashkautor një libër dhe qindra shkrime publicistike. Për poezinë satirike me “Shajkaçe në Evropë”, të librit “Kur të qeshë fati”, botuar në edicion të “Fjalës”, 1994, nga sigurimi shtetëror serb u nxor në gjyq 28 herë për 5 vjet rresht, duke iu mohuar e drejta për punësim dhe vizita jashtë shtetit. Është shqiptari i parë i rehabilituar me Ligjin për Rehabilitim në Serbi, në vitin 2006, me Vendimin gjyqësor: “Viktimë e përndjekjeve ideo-politike”, pa ndonjë dëmshpërblim, meqë nuk është miratuar akoma në Parlamentin e Serbisë, Ligji për restitucion.

Jeton në Bujanoc, i martuar dhe është prind i pesë fëmijëve.